Ivan Niclasen nýggjur stjóri í Kringvarpinum Nýggjur stjóri er settur eftir at Johnny í Grótinum fór úr starvi 2018-10-26 09: 10 Sverri Egholm Stýrið í Kringvarpi Føroya hevur eftir innstilling frá eini setanarnevnd avgjørt at seta Ivan Hentze Niclasen í starv sum stjóri í Kringvarpinum. Tað skrivar Kringvarpsstýrið í tíðindaskrivi fyrrapartin. Ivan er 58 ár. Hann er útbúgvin sum kandidatur í søgu og hevur tikið master útbúgving í globalisering og integratión. Ivan hevur starvast innan sjónvarps- og útvarpsmiðlar síðan 1991 og hevur drúgvar royndir í Kringvarpinum, m. a. sum programleiðari og tíðindaleiðari. Síðan 2015 hevur Ivan verið mentanarsamskipari og redaktørur á Mentanardeildini í Kringvarpinum. Ivan, sum býr í Miðvági, tekur við starvinum so skjótt tær praktisku umstøðurnar loyva tí, sigur kringvarpsstýrið. Síðani Johnny í Grótinum fór úr starvi 14. juni hevur Kári Sólstein røkt starvið sum stjóri á stovninum.